**PPKE-JÁK**

**KARI BÜNTETŐJOGI PERBESZÉDVERSENY (2024)**

**ÍRÁSBELI FELADAT**

Az eddig hagyományoknak megfelelően az idei évben is megrendezésre kerül a kari büntetőjogi perbeszédverseny. A pályázók – választásuk szerint – ügyészi, vagy védői kategóriában nyújthatják be megoldásaikat. A verseny írásbeli és szóbeli fordulóból áll. Az írásbeli feladat tárgyát az alábbi jogeset képezi:

*A 44 éves Szabó Gergely sértett vegyészmérnökként dolgozott egy kaposvári multinacionális cégnél. A vádbeli napon, 2023 január 17-én, 16.00 körüli időben szokásos „törzshelyére”, a Kaposvár, Kossuth u. 2. szám alatti Partiarc Sörözőbe tartott, ahol körülbelül 20.00-ig tartózkodott. A helyszínen tartózkodó ismerőse, Hollósi Gábor tanú nyomozási szakaszban megtett vallomása alapján ott „a szokásos mennyiségben” fogyasztott alkoholt, körülbelül 5 pohár sört és 5 unicumot ivott meg. Hollósi Gábor tanú vallomásában előadta azt is, hogy „a sértett hangulata mindvégig jó volt, bár az utolsó felesnél már szemmel láthatólag nem volt tiszta a tekintete.”*

 *A sértett kb. 20 óra 30 perc körüli időben érkezett haza a Petőfi u. 3. szám alatti társasházi lakása főbejárata elé. Ekkor Kiss Márta földszinti lakos éppen az ablakban dohányzott. Kiss Márta tanú a nyomozás során megtett vallomásában elmondta, hogy „Gergő nem találta a lakáskulcsát és körülbelül 10 percen keresztül nyomta a kapucsengőt a feleségének. Anita aztán nagynehezen felvette a kaputelefont, Gergő meg beleordította, hogy ’Miért nem nyitod már ki az ajtót Te idióta?’ Erre Anita olyasmit felelt, hogy ’Megint piálni voltál Te részeg disznó?’ Aztán ezután beengedte.”*

 *Mészáros Antal tanú, aki a vádlott és a sértett közvetlen szomszédja volt, a nyomozási szakaszban tett vallomásában az alábbiakat adta elő: „Ismertem a sértettet és a vádlottat is, mivel közvetlen szomszédaink évek óta. A kapcsolatuk mindig hullámzó volt, gyakran lehetett a lakásukból veszekedést hallani, de sokszor teljesen normális, átlagos házaspár benyomását keltették. A kettejük közötti korkülönbség sem volt feltűnő. Aznap a feleségemmel 20 óra 45 perc körüli időpontban ordítozást, ajtócsapkodást hallottunk, de nem tulajdonítottunk neki komolyabb jelentőséget. Mindenesetre feltűnt, hogy a zajok a szokásosnál hangosabbak voltak, ezért feleségemmel kimentünk a lépcsőházba. Ekkor észrevettük, hogy a szomszéd lakás ajtaja nyitva van, de ekkor a lakásból már semmilyen zajt nem hallottunk. Ezután sírást hallottam. Mivel azt hittem, nagy baj van, bementem, egészen a konyháig. Ott azt láttam, hogy Anita zokogva térdel a padlón, a férje, Gergő pedig egy jégvágó késsel a mellkasában fekszik a földön. Ekkor behívtam a lakásba a feleségemet is, majd visszamentem a sajátomba, ahonnan értesítettem a mentőket és a rendőrséget. A helyszínre kiérkező mentők aztán már csak a sértett halálának időpontját tudták megállapítani.”*

 *Az ügyben Mészáros Antal felesége, Mészárosné Kiss Ildikó tanúkénti kihallgatására is sor került, aki a fentieket egybehangzóan alátámasztotta.*

 *A cselekményt követően Kiss Anitát őrizetbe vették, majd 2023 január 18-án elrendelték a letartóztatását. A bűncselekmény elkövetéséhez felhasznált jégvágó kést még az elkövetés helyszínen lefoglalták.*

 *A 20 éves, büntetlen előéletű vádlott a nyomozási szakaszban megtett vallomásában az alábbiakat adta elő: „A férjem aznap este megint részegen jött haza. Nagyon féltem tőle, mert sosem tudhattam, hogy mit fog tenni velem. Korábban volt, hogy megpofozott. Erről sosem szóltam senkinek, nem akartam bajt. Amikor aznap este ordítva utánam jött a konyhába, nagyon megijedtem. Éppen a jégszekrényből akartam kiszedni a vacsorára valót. Ekkor hátulról belém rúgott, a hűtőnek lökött és a fejemet a hűtőszekrénybe verte. Közben folyamatosan szidalmazott, hogy mi a francnak kellett egy ilyen nőt elvennie, hogy én megkeserítem az életét és miattam van ilyen állapotban. Azt is mondta, hogy ha ez így megy tovább, inkább megöli magát. Féltem, dühös voltam. A többire már nem emlékszem.”*

 *Az ügyészség által kirendelt Dr. Balogh László orvos-szakértő 2023 január 22-én végzett vizsgálata alapján a vádlott testfelületén és bal lábán olyan külsérelmi nyomok voltak, amelyek gyógytartama a 8 napot nem haladta meg, ugyanakkor – nagy valószínűséggel – ütéstől és rúgástól származtak.*

 *Az ügyészség által kirendelt Dr. Kovács József elmeorvos szakértő 2023. február 20. napján csatolt szakvéleménye alapján a vádlott az elkövetés időpontjában bár felfokozott idegállapotban volt, mindez a cselekmény elkövetésekor a beszámítási képességét nem zárta ki, illetőleg nem korlátozta.*

 *A nyomozás során megállapítást nyert, hogy a vádlott mindössze 163 cm magas, 60 kg. A sértett a cselekmény elkövetésekor 195 cm magas és 110 kg súlyú volt.*

 *A vádlott védője, Dr. Pollák Gábor a nyomozás során becsatolt egy korábban, a kaposvári kórházban készült „látleletet”, amelynek alapján megállapítást nyert, hogy a vádlott szemsérülés miatt 2022 november 10. napján, este 23.00-kor orvosi ellátásban részesült. A kórház még aznap értesítette az illetékes rendőrkapitányságot, ám bűncselekmény hiányában nem indult nyomozás. A vádlott ugyanakkor a nyomozás során megtett vallomásában elmondta, hogy e sérülését a férje okozta.*

 *A vádlott védője által csatolt orvosi igazolások alapján a sértettet – alkoholproblémái miatt – többször is kezelték különböző magánklinikákon.*

 *Az ügyben 170.000 Ft bűnügyi költség keletkezett.*

***Az Ön által választott kategória alapján írjon ügyészi, vagy védői perbeszédet Kiss Anita vádlott vonatkozásában!***

* Beküldési határidő: 2024. március 14, 12.00
* Beküldési cím: viktor.berces@gmail.com
* Előfeltétel: minimum a BJ 1 tantárgy abszolválása
* A pályázati anyagon kérem tüntessék fel az alábbiakat:
* NÉV,
* fénykép,
* születési dátum,
* e-mail cím,
* kategória (ügyész vagy védő)
* nappali vagy levelező tagozat
* jogász vagy BA szak
* Szóbeli forduló: **2024. március 22, 12.00 (Moot Court terem, 002. gyakorló),** amelyen a versenyzők a perbeszédeket egymás távollétében, szóban adják elő 10-10 percben.
* A szóbeli forduló tárgyát ugyanez a jogeset képezi.
* Az írásbeli megoldást a szóbeli előadás alkalmával módosítani is lehet.
* A zsűri a szóbeli forduló alkalmával nem csak az anyagi jogi megoldást, hanem a perbeszéd szerkezeti felépítését, stílusát, valamint az előadói készségeket is értékelni fogja.
* A szóbeli fordulóba azok jutnak be, akik erről e-mailben **március 15, 12.00-ig** értesítést kapnak!
* A szóbeli forduló alapján – kategóriánként – az első két helyezett továbbjut a Fővárosi Büntetőjogi Perbeszédversenyre (KGRE-ÁJK), az első helyezettek pedig az Országos Büntetőjogi Perbeszédversenyre (PTE-ÁJK).

Bármilyen kérdés esetén kérem az alábbi e-mail címen érdeklődjenek: viktor.berces@gmail.com

Kelt: Budapest, 2024. február 20.

Dr. Bérces Viktor Ph.D

egyetemi docens

Büntető Anyagi, Eljárási és Végrehajtási Jogi Tanszék

PPKE-JÁK